กรมการค้าภายใน ร่วมมือกับ farm outlet ทั่วประเทศ ช่วยเหลือชาวสวนมะนาว คืนกำไรสู่ผู้บริโภค
นายอุดม ศรีสมทรง รองอธิบดีกรมการค้าภายใน เปิดเผยว่า ในช่วงฤดูการผลิตมะนาวในประเทศออกสู่ตลาดเป็นจำนวนมาก ส่งผลให้เกษตรกรประสบปัญหามะนาวราคาตกต่ำ จึงเร่งหามาตรการช่วยเหลือเกษตรกรด้วยการรับซื้อมะนาวจากเกษตรกร เพื่อนำมาจัดกิจกรรมกับผู้บริโภค วันนี้ (28 สิงหาคม 2565) ที่ Farm Outlet ตลาดหัวปลี ตำบลพุแค อำเภอเฉลิมพระเกียรติ จังหวัดสระบุรี  มีการจัดกิจกรรมสร้างรอยยิ้มให้เกษตรกรและคืนกำไรให้ผู้บริโภค Farm Outlet ทั่วประเทศ ผ่านศูนย์จำหน่ายสินค้าเกษตรชุมชนที่กระจายอยู่ทั่วประเทศ  ซึ่งจะเป็นการส่งเสริมด้านการตลาด ตลอดจนสอดคล้องกับเจตนารมณ์ของการจัดตั้งศูนย์ฯ ที่เป็นศูนย์กระจายสินค้า หรือแหล่งจำหน่ายสินค้าพืชผลทางการเกษตรในกรณีที่เกิดปัญหาสินค้าเกษตรราคาตกต่ำ หรือล้นตลาด  คาดว่าจะสามารถบรรเทาความเดือดร้อนของเกษตรกรได้ในระดับหนึ่งและมีเงินหมุนเวียนจากการจัดกิจกรรมครั้งนี้ มากกว่า 1,200,000 บาทสำหรับการจัดกิจกรรมในครั้งนี้ จะช่วยบรรเทาความเดือดร้อนให้กับเกษตรกรและเพิ่มศักยภาพในการประกอบธุรกิจให้แก่ชุมชน ในการพัฒนาให้ Farm Outlet เป็นสถานที่จำหน่ายสินค้าของเกษตรกรโดยไม่ผ่านพ่อค้าคนกลาง อีกทั้งเพิ่มช่องทางการจำหน่ายสินค้าให้เกษตรกรอีกทางหนึ่งและส่งผลให้เกษตรกรมีรายได้เพิ่มมากขึ้น เพื่อให้เศรษฐกิจฐานรากสามารถดำรงชีพอยู่ได้อย่างมั่นคงต่อไปในอนาคต